กำชับเขตจัดงานฮาโลวีนและงานลอยกระทง เน้นความปลอดภัย ไม่เน้นขายของ
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวถึงการจัดงานเทศกาลฮาโลวีนในช่วงเย็นวันนี้(31 ต.ค.65) ว่า ได้สั่งการให้พลเอก นิพัทธ์ ทองเล็ก ที่ปรึกษาผู้ว่าราชการกรุงเทพมหานครไปดูพื้นที่จุดเสี่ยงในการจัดงานวันฮาโลวีน ในพื้นที่กรุงเทพมหานคร โดยพบว่า ย่านสถานบันเทิง อาจไม่เหมือนที่อินแทวอน แต่มีพื้นที่สีลมซอย 2 อาจจะมีลักษณะคล้ายคลึงบ้าง ตรงทางเข้าที่แคบและมีร้านจำนวนมาก จึงได้สั่งการให้สำนักงานเขตเข้าไปดูแล ทั้งนี้ยอมรับว่าที่ผ่านมา กทม. ได้มีการกวดขันเรื่องสถานบันเทิงมาก่อนหน้านี้แล้ว โดยเฉพาะจุดทางเข้าออก ขณะที่ผู้ประกอบการก็ให้ความร่วมมือเป็นอย่างดี แต่จำเป็นที่จะต้องเคร่งครัดให้มากขึ้น เช่นเดียวกับเทศกาลลอยกระทงที่จะถึงในสัปดาห์หน้านี้ ก็จะนำเหตุการณ์ที่อินแทวอนมาศึกษา ซึ่งพบว่าไม่ได้มีการจัดงานมาถึงสองปี ทำให้มีคนเดินทางมาร่วมงานจำนวนมาก ตนเองจึงได้สั่งนายศานนท์ หวังสร้างบุญ และนางสาวทวิดา กมลเวชช รองผู้ว่าราชการกรุงเทพมหานครไปแล้ว โดยเฉพาะการกำชับเรื่องเทศกาลลอยกระทง ที่อาจจะคล้ายคลึงกับเหตุการณ์ที่อินแทวอน เนื่องจากไม่ได้มีการจัดงานใหญ่มาหลายปี โดยในพื้นที่จะต้องมีมาตรการเข้าออก ไม่ให้เน้นในเรื่องขายของ แต่เน้นความปลอดภัยของประชาชนในการเดินเที่ยวงานและการเดินทางกลับอย่างปลอดภัย ขณะเดียวกันเป็นห่วงในเรื่องการเดินเบียดกันและการผลัดตกน้ำ ต้องมีมาตรการหรือแผนในการจัดงานในแต่ละพื้นที่ เช่น จะต้องมีจุดเข้าออกชัดเจน มีเจ้าหน้าที่ดูแล พร้อมตั้งศูนย์บัญชาการและใช้กล้องวงจรปิด เพื่อคอยเตือนประชาชนในการเดินทางเข้าออก ซึ่งทุกเขตที่จัดงานลอยกระทงก็จะเน้นเรื่องความปลอดภัยมาเป็นอันดับหนึ่งและต้องมีการทำแผนให้พร้อมขณะเดียวกันขอฝากทุกคนให้ระวังตัว และให้ความร่วมมือกับรัฐที่พยายามออกมาตรการในการดูแลรักษาความปลอดภัย ขอให้ทยอยไปร่วมกิจกรรม หากมีความแออัด ก็ควรหลีกเลี่ยง ขณะเดียวกันเห็นว่า เหตุการณ์ที่อินแทวอน มีการช่วยชีวิตด้วยการทำ CPR ซึ่งทุกคนมีความรู้และทำเป็น จึงเป็นตัวอย่างหนึ่งที่กรุงเทพมหานครเห็นว่า เป็นเรื่องที่ดีและเริ่มมีการสอนอบรมไปบ้างแล้วและต่อไปโรงเรียนในพื้นที่ กทม. จะต้องมีหลักสูตรนี้ที่สอนการทำ CPR อย่างจริงจัง รวมถึงเจ้าหน้าที่ของ กทม. ด้วย